Håkon Wium Lie

Håkon Wium Lie (født 1965) er en norsk informatiker og nettpioner som i 1994 startet utviklingen av Cascading Style Sheets (CSS), et språk for presentasjon av nettsider. Han har hatt en sentral rolle i videreutviklingen av CSS også etter at W3C overtok ansvaret. Han var teknologidirektør i Opera Software fra 1998 til nettleseren ble solgt til nye eiere i 2016.

 Liv og virke 
 Bakgrunn 
Lie er utdannet ved Høgskolen i Østfold, West Georgia College, og Massachusetts Institute of Technology (MIT Media Lab). Han har også doktorgrad i informatikk fra Institutt for Informatikk, der han forsvarte avhandlingen «Cascading Style Sheets» i 2006.

I 1993 var han forsker på Televerkets forskningsinstitutt og skrev der den første norske nettsiden, kalt Multitorg. Denne siden har senere blitt innlemmet i Nasjonalmuseets samlinger.

I perioden 1995–1998 arbeidet han for W3C hos INRIA. Her videreutviklet han sammen med Bert Bos CSS-standarden og sørget for at den ble vedtatt som anbefaling fra W3C. Lie har også jobbet ved MIT Media Lab, Televerket, W3C, Opera Software og Otello Corporation.

 Cascading Style Sheets 

Da han jobbet på Televerkets forskningsinstitutt på Kjeller, oppdaget Lie det da lite kjente dokumentformatet HTML. Han mente HTML var et godt format for tekstkoding, men manglet muligheter for avansert typografi og grafisk utforming.Computerworld. 11.06.2010 Lie jobbet med Tim Berners-Lee og Robert Cailliau ved CERN i 1994.Digi.no: Mitt første møte med web . Intervju i forbindelse med WWWs 25-årsdag 12. mars 2014 Her utarbeidet han teknologien for hvordan man ved hjelp av stilark kunne detaljstyre vevsiders typografi og design. Dette arbeidet resulterte i standarden Cascading Style Sheets (CSS).digi.no Digi.no: CSS fyller 20 år – gratulerer!  10. oktober 2014 For å vise fram CSS implementerte han CSS i Arena, som ble den første nettleseren som fikk støtte for CSS.

I 1995 ble Lie ble ansatt i W3C for å fortsette arbeidet med CSS-spesifikasjoner: CSS1, CSS2, og RFC 2318. Bert Bos var medforfatter på de fleste CSS-spesifikasjonene og han blir betraktet som med-oppfinner av CSS. Over det neste tiåret befestet CSS seg som en av de viktigste web-standardene. CSS forbedret typografi, estetikk, og tilgjengelighet på nettet.

I tillegg til å arbeide med CSS har Lie også vært aktivist for standarder generelt. I 2005 skrev han et åpent brev til Bill Gates i Microsoft og spurte hvorfor ikke Internet Explorer støtter web-standarder.

Noen dager senere, etter at Bill Gates hadde annonsert at Internet Explorer 7 skulle slippes, responderte Lie med å lansere Acid2-testen som en utfordring til Microsoft. Selv om Acid2 primært ble utviklet for Microsoft, var den også en vanskelig test for andre nettlesere. Acid2 har, sammen med Acid3, blitt en standard test som alle nettlesere måles mot.

I 2006 startet Lie en kampanje for å få nettlesere til å støtte nedlastbare skrifttyper. Fem år senere, i 2011, hadde alle store nettlesere støtte for nedlastbare skrifttyper.Samples at: Webfonts demo and test pages. for Prince, Safari, Opera 10 alpha, and a special build of Firefox. Retrieved 02-Aug-2009.

I 2007 startet Lie en kampanje for introdusere video-elementet i HTML, for å gjøre det enklere å publisere video på nettet. På Google I/O i 2011 presenterte han denne løsningen sammen med WebM, et videoformat som Google hadde kjøpt rettighetene til og gjort fritt tilgjengelig.Håkon Wium Lie giving a Google Tech Talk on <video>

I 2008 var han talsmann for en gruppe tekniske eksperter som valgte å tre ut av en komité organisert av Standard Norge. Gruppen som forlot komitéen hadde blitt overkjørt av ledelsen i Standard Norge, som valgte å støtte Microsoft i ISO-avstemningen om OOXML.

Lie har også argumentert for å lage bøker og trykksaker fra web-innhold. Den tredje utgaven av hans bok om CSS, som han skrev med Bert Bos, brukte HTML og CSS som filformat.Printing a Book with CSS: Boom!A description of how the CSS book was produced from HTML and CSS into PDF Innholdet ble konvertert til PDF ved hjelp av Prince. I 2005 ble han styreformann i YesLogic, selskapet som lager Prince.

Erfaringer med utskrifter fra web-innhold gjorde at han i 2011 foreslo utvidelser til CSS for å støtte sidebasert visning også på skjermer.

Han har argumentert mot bruk av XSL-FO og CSS Regions.

 Teknologidirektør Opera Software 

I april 1999 begynte Lie som teknologidirektør i Opera Software i Oslo. Han var imponert over at Geir Ivarsøy hadde klart å implementere CSS på tre måneder mens Netscape og Microsoft hadde brukt tre år.

Hos Opera begynte han utviklingen av nettlesere for mobile enheter og jobbet særlig med visning av web-sider på små skjermer. Denne teknologien gjorde det mulig for Opera å gi brukere nett-tilgang på vanlige telefoner, såkalte «feature phones» som kunne kjøre Opera Mini.

I 2007 valgte Opera Software å klage Microsoft inn for EU-kommisjonen for å ha buntet Internet Explorer med Microsoft Windows. Lie var talsmann for Opera og argumenterte særlig for at Microsoft måtte følge standarder for å konkurrere på lik linje med andre nettlesere. Operas klage førte til et forlik hvor Microsoft måtte tilby Windows-brukere i Europa en meny av nedlastbare nettlesere, inkludert Opera. Lie beskrev dette som et seier for web.

I 2013 startet Opera en gradvis overgang fra sin egenutviklede Presto visningsmotor til WebKit, en kodebase som Safari og Google Chrome også bruker. Lie sa det ga mer mening å jobbe med åpen kildekode-miljøer enn å fortsette utvikling på egen kodebase.

 Politisk engasjement og samfunnsengasjement 

Lie har i to tiår vært en forkjemper for åpne standarder og åpent innhold og har vært sterk kritiker av teknologiselskaper som han mener ødelegger mulighetene til å utnytte internetts muligheter ved å bryte standarder (særlig Microsoft). Han har uttalt i et intervju i 2010 at «(a)lle skal ha lese- og skrivetilgang på nettet, uten favorisering av noen».

I 2005, da Oslo-politikerne ga opp kampen mot lysreklametårnene på Oslos fortau, startet Wium Lie Stans.no for å kjempe mot utendørsreklamen. I 2009 varslet Stans!no søksmål mot Oslo kommune for å stoppe nye tillatelser til lysreklametårn, og kommunen endte saken ved å kjøpe tårnene fra Hafslund og JCDecaux og demontere dem. Etter at reklametårnene ble fjernet har Stans.no fortsatt arbeidet mot utendørsreklame i Oslo.

I 2012 var han med å starte Piratpartiet i Norge og var talsmann for partiet i valgkampen i 2013.

Lie er aktivt engasjert i byutviklingsspørsmål i Oslo, og har tatt initiativet til Aksjon StoppBlokk og Aksjon Stans!no. Han var også styreleder i Selskabet for Oslo Byes Vel fra 2009 til 2010, da han sammen med styrets flertall trakk seg på grunn av uoverensstemmelser med daglig leder.

Lie har bidratt økonomisk til kulturelle og politiske formål. Han var medstifter av nettavisen Resett, og ga i den forbindelse uttrykk for at han fant det var meningsfylt å bidra til at stemmer som Helge Lurås, som hadde argumentert mot norsk deltagelse i Libya-bombingen, fikk en plattform. Det samme gjaldt for Bjørn Ihler, en Utøya-overlevende.

Wium Lie er EU-motstander, og da Alliansen ble startet med kamp mot EØS som eneste sak, aksepterte Wium å bli oppført på valglisten. Han tok avstand fra partiet før valget da valgkampen til partiet handlet om andre saker.

Wium Lie er aktiv i Fortidsminneforeningen og har særlig engasjert seg for å bevare «Hylla», et nabolag på Vålerenga som Bane NOR ønsker å ekspropriere. Etter en press fra Bane NOR vedtok byrådspartiene i 2021 at husene på «Hylla» måtte vike. Omfattende klager førte likevel til at BaneNOR har valgt å utsette prosjektet i fem år.

I Halden har Wium Lie arbeidet for å redde Os skole som lenge vært engasjert for å redde Os skole (Halden) som lenge var truet med riving.

Wium Lie er også aktiv i Arkitekturopprøret og var talsmann for bevegelsen da Grøss-medaljen og Arkitekturopprørets hederspris ble innstiftet i 2021. Etter en åpen avstemning ble Grøss-medaljen utdelt til Norge styggeste nybygg, mens det vakreste nybygget fikk Arkitekturopprørets Hederspris.

 Lovdata 
Lie er talsmann for åpent innhold på internett, og har krevd at tekst- og datafiler som er skattefinansiert, skal være gratis tilgjengelig for skattebetalere. Særlig har han argumentert for at Statens kartverk, Henrik Ibsens skrifterBladet forskning Ibsen som gissel  3-2006 og Lovdata skulle frigi datasett for offentligheten.

I 2018 ble Lie saksøkt av Lovdata for å ha bidratt til rettspraksis.no, et nettsted som på dugnadsbasis publiserer norske rettskjennelser. Oslo byfogdembete besluttet å stenge nettstedet. Lovdatas hypotese om at Lie hadde brukt «nettroboter» for å melke databasen ble tilbakevist av Lie som hadde lånt dataplater fra Nasjonalbiblioteket. Lovdata trakk mesteparten av kravet, og rettspraksis.no ble åpnet igjen etter behandling i lagmannsretten, men Lovdata fikk medhold i krav om enerett for de siste 15 år. Lie og Ljone anket avgjørelsen. I juni 2018 åpnet stortingspolitikere for å omorganisere Lovdata. Høyesterett tok våren 2019 ankesaken til behandling.

 Priser og æresbevisninger 
I 2013 ble Håkon Wium Lie tildelt Norsk Forms Hederspris for oppfinnelsen av CSS.Hedersprisen 2013  fra Norsk Form

Håkon Wium Lie eier og driver Soli Eplegård, som ligger ved Sanne & Solli Brug i Østfold.Made by Apple in Norway, hentet 19. februar 2018 I 2017 ble Lie tildelt pris for å produsere Norges beste eplemost i kategorien «blandingsmost».

 Sport 
I 2015 var han teknologiansvarlig på Kon-Tiki2-ekspedisjonen, og seilte fra Lima til Påskeøya på 43 døgn.

 Referanser  

 Eksterne lenker 
 Offisielt nettsted
 Første forslag til CSS
 Doktorgradsavhandlingen «Cascading Style Sheets»
 hardware.no Portrettintervju med Håkon Wium Lie  20.06.2013

Kategori:Norske informatikere
Kategori:Nordmenn i databransjen
Kategori:Personer tilknyttet CERN
Kategori:Norsk Forms Hederspris
Kategori:Personer fra Halden kommune
Kategori:Fødsler i 1965
Kategori:Internett-pionerer